Aigües de Sagunt invertix al voltant de 110.000 € en millorar les instal·lacions de la Gola de Quartell
08 de novembre 2022

![](/media/hj0f3jga/c_quartellmini.jpg?width=850&height=566.9886363636364)

El regidor delegat d’Aigües, Pepe Gil ha visitat la Gola de Quartell amb motiu de les obres de millora realitzades per Aigües de Sagunt, les quals han consistit a electrificar les bombes i automatitzar les comportes. Les actuacions s’han dut a terme a través d’una inversió d’aproximadament d’110.000 €: uns 60.000 € aportats per Aigües de Sagunt, i al voltant de 50.000 que provenen d’una subvenció de la Conselleria d'Agricultura, Desenvolupament Rural, Emergència Climàtica i Transició Ecològica. 

En eixe sentit, i segons explica el regidor delegat d’Aigües, les obres han consistit en dos actuacions fonamentals per a la Gola de Quartell. Per una banda, s’han electrificat les tres bombes. D’eixa manera, són tres línies de baixa tensió les que s’utilitzen per a alimentar les bombes «**i així no tenir que recórrer sempre que es posen en marxa a grups electrògens. Això suposa, per una banda, un estalvi energètic perquè ja no gastem gasoil i, també, des del punt de vista ecològic, és una millora molt important en tant que es disminuirà el CO2 que s’emet al medi ambient. Per altra banda, el que fem és garantir un subministrament segur, ja que el gasoil que s’utilitza en el grup electrogen, a més a més de cremar gasoil, el que fa és emetre molt de CO2 a l’atmosfera i té un cost molt més elevat. A més que pot acabar-se**». D’esta manera, el grup electrogen només entrarà en funcionament si falla el subministrament elèctric, per a garantir dos o tres dies de funcionament sense corrent elèctrica.

![](/media/dbfdyufp/c_quartellmedio.jpg?width=850&height=327.4431818181818)

L’altra inversió, que ha sigut mereixedora d’una subvenció d’uns 50.000 € per part de la Conselleria d'Agricultura, Desenvolupament Rural, Emergència Climàtica i Transició Ecològica, ha sigut per a telecomandar i posar les maquinàries adients perquè les comportes pugen activar-se de forma automàtica. Gil ha explicat que això «**vol dir que no serà necessària una persona per alçar o baixar les comportes, que suposava aproximadament una hora de treball. Això suposa, ja de per sí, un estalvi important en mà d’obra que no era productiva, en tant que l’únic que feia era actuar amb manovelles**». Així mateix, en estar telecomandat, el funcionament serà automàtic i a través de sondes que estan instal·lades i que detecten els nivells d’aigua i si circula en un sentit o en un altre, «**el que s’aconseguix és que en cas de pluges o en cas que s’haja de buidar la marjal per un excés d’aigua, els sistemes de bombeig s’activen de manera automàtica i segura**», ha puntualitzat el regidor. 

![](/media/oupb50tv/c_quartellfin.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/aigües-de-sagunt-invertix-al-voltant-de-110-000-en-millorar-les-instal-lacions-de-la-gola-de-quartell/ "Facebook")
*   [](http://twitter.com/share?url=https://aytosagunto.es/va/actualitat/aigües-de-sagunt-invertix-al-voltant-de-110-000-en-millorar-les-instal-lacions-de-la-gola-de-quartell/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/aigües-de-sagunt-invertix-al-voltant-de-110-000-en-millorar-les-instal-lacions-de-la-gola-de-quartell/ "Linked In")
*   [](mailto:?body=https://aytosagunto.es/va/actualitat/aigües-de-sagunt-invertix-al-voltant-de-110-000-en-millorar-les-instal-lacions-de-la-gola-de-quartell/)